แบงก์21แห่งแห่กู้ธปท.3.66แสนล้าน
ธปท.เผยสถาบันการเงินยื่นขอซอฟต์โลน ช่วยผู้ประสบภัยน้ำท่วมเข้ามามากถึง 3.66 แสนล้านบาท ธนาคารขอมากสุด 2.71 แสนล้านบาท
13 มี.ค. 2555

ธปท.เผยสถาบันการเงินยื่นขอซอฟต์โลน ช่วยผู้ประสบภัยน้ำท่วมเข้ามามากถึง 3.66 แสนล้านบาท ธนาคารขอมากสุด 2.71 แสนล้านบาท
นางสุธาศินี นิมิตกุล ผู้อำนวยการ ฝ่ายนโยบายและกำกับการแลกเปลี่ยนเงิน สายตลาดการเงิน ธนาคารแห่งประเทศไทย (ธปท.) เปิดเผยว่า ขณะนี้มีสถาบันการเงิน 21 แห่ง ยื่นขอรับจัดสรรวงเงินสินเชื่อดอกเบี้ยต่ำพิเศษ (ซอฟต์โลน) เพื่อให้ความช่วยเหลือทางการเงินแก่ผู้ที่ได้รับความเสียหายจากอุทกภัยปี 2554 ตามพระราชกำหนดช่วยเหลือผู้ที่ได้รับความเสียหายจากอุทกภัย 2555 เข้ามาแล้วรวม 3.66 แสนล้านบาท 
ทั้งนี้ กฎหมายดังกล่าวมีผลบังคับใช้ในวันที่ 2 มี.ค. 2555 แบ่งเป็นกลุ่มธนาคารพาณิชย์ไทย 13 แห่ง ยื่นเข้ามารวม 1.65 แสนล้านบาท แบ่งเป็นสินเชื่อผู้ประกอบการขนาดกลางและขนาดย่อม (เอสเอ็มอี) 1.54 แสนล้านบาท บุคคลธรรมดา 1.17 แสนล้านบาท 
ขณะที่สาขาธนาคารพาณิชย์ต่างประเทศ 3 แห่ง ที่เข้าร่วมโครงการนี้ยื่นขอวงเงินมารวม 426 ล้านบาท โดยเป็นการให้กู้กับเอสเอ็มอีทั้งหมด 116,538 270,509 และสถาบันการเงินเฉพาะกิจของรัฐหรือธนาคารรัฐที่เข้าร่วมโครงการ 5 แห่ง ขอจัดสรรวงเงินเข้ามารวม 9.55 หมื่นล้านบาท แบ่งเป็นสินเชื่อเอสเอ็มอี 1.09 หมื่นล้านบาท และสินเชื่อบุคคลธรรมดา 8.46 หมื่นล้านบาท 
นางสุธาศินี กล่าวว่า เนื่องจากวงเงินที่สถาบันการเงินขอรับจัดสรรมากกว่าวงเงินในส่วนของ ธปท. อยู่ 1.56 แสนล้านบาท จากที่ ธปท.จัดสรรได้เพียง 2.1 แสนล้านบาท เพื่อกระจายให้ผู้ที่ได้รับความเสียหายจากอุทกภัยปี 2554 ทั้งที่เป็นเอสเอ็มอีและบุคคลธรรมดาในพื้นที่ประสบอุทกภัยตามที่กระทรวงการคลังกำหนดได้รับความช่วยเหลืออย่างทั่วถึงและเหมาะสม สถาบันการเงินแต่ละแห่งได้รับการจัดสรรวงเงินอย่างเป็นธรรม 
ทั้งนี้ ในรอบแรก ธปท.ได้พิจารณาจัดสรรสัดส่วนวงเงิน 2.1 แสนล้านบาท ให้สถาบันการเงินแยกเป็นเอสเอ็มอี 45% และบุคคลธรรมดา 55% แบ่งเป็นธนาคารพาณิชย์ไทยได้รับ 1.53 แสนล้านบาท คิดเป็น 72.76% ของวงเงินจัดสรร สาขาธนาคารพาณิชย์ต่างประเทศได้รับ 240 ล้านบาท คิดเป็น 0.12% ของวงเงินจัดสรร และธนาคารรัฐได้รับ 5.7 หมื่นล้านบาท 
คิดเป็น 27.12% ของวงเงินจัดสรร 
ธปท.ได้แจ้งผลการจัดสรรให้สถาบันการเงินทราบแล้วเมื่อวันที่ 9 มี.ค.ที่ผ่านมา โดยในการเบิกใช้วงเงินสถาบันที่ได้รับจัดสรรสามารถเบิกเงินกู้ที่ ธปท.ได้ตั้งแต่วันที่ 12 มี.ค. อย่างไรก็ดี ธปท.จะมีการทบทวนการจัดสรรวงเงินให้สถาบันการเงินแต่ละแห่งใหม่ ในกรณีที่สถาบันการเงินเบิกใช้วงเงินที่ได้รับจัดสรรไม่เต็มจำนวน